KIRJALLINEN KYSYMYS E-3546/02 esittäjä(t): Michel-Ange Scarbonchi (GUE/NGL) neuvostolle. Eurooppalaisen rannikkovartioston perustaminen.



Virallinen lehti nro 155 E , 03/07/2003 s. 0165 - 0166



KIRJALLINEN KYSYMYS E-3546/02 esittäjä(t): Michel-Ange Scarbonchi (GUE/NGL) neuvostolle (11. joulukuuta 2002) Aihe: Eurooppalaisen rannikkovartioston perustaminen Erikan haaksirikon jälkeen tapahtunut Prestige-öljytankkerin uppoaminen 19. marraskuuta 2002 ja sen aiheuttama öljyvuoto Galician rannikon edustalla Espanjassa ovat osoitus merellä liikennöivien alusten valvonnan ja tarkkailun räikeästä puutteesta. Komission on reagoitava mahdollisimman nopeasti tällaisiin ekologisiin katastrofeihin. Malagassa pidetyssä Ranskan ja Espanjan huippukokouksessa tehty päätös rajoittaa Yhdistyneiden Kansakuntien merioikeusyleissopimuksen 56 artiklan mukaisesti vaarallisimpien öljytankkereiden pääsy yksinomaiselle talousalueelle 200 meripeninkulmaan (360 kilometriin) rannikosta herättää toivoa. Öljyvuodon asianomaiselle väestölle ja paikallisille yhteisöille synnyttämä dramaattinen tilanne sekä sen ympäristölle ja kalastuksen ja matkailun kaltaisille taloudellisille toiminnoille aiheuttamat seuraukset edellyttävät, että Euroopan tasolla määritellään riskituotteiden kuljettamista koskevat uudet säännöt ja valvontatoimet. Ennalta varautumisen periaate merkitsee todellisen eurooppalaisen meripoliisin perustamisen harkitsemista. Rannikkovartioston perustaminen mahdollistaisi merenkulkusäännöstön noudattamisen tehokkaamman valvonnan. Tämän uuden hallintoyksikön puolesta puhuu lukuisia seikkoja. Euroopan parlamentti voisi huolehtia sen valvonnasta, ja unionin jäsenvaltioiden merenkulkuviranomaiset olisivat vastuussa siitä. Tällä tavoin Euroopan unionin laajenemisen aattona lähetettäisiin vahva viesti merten puolesta. Mitä mieltä neuvosto on asiasta? Onko neuvosto valmis esittämään ehdotuksia, jotka olisivat yhteinen perusta merenkulun turvallisuuden puolesta laadittavalle eurooppalaiselle suunnitelmalle ja joissa korostettaisiin liikennöivien alusten tiukkaa valvontaa? Vastaus (4. maaliskuuta 2003) 1. Neuvosto on arvoisan parlamentin jäsenen kanssa samaa mieltä siitä, että kyseessä olevien merionnettomuuksien aiheuttamien tilanteiden hoitaminen edellyttää selkeästi EU:n koordinoitua reaktiota. Neuvosto on jatkuvasti toistanut tätä kantaa ja pitäytynyt siinä. Neuvosto muistuttaa etenkin siitä, että se antoi 20. joulukuuta 2002 yksimielisesti asetuksen erityistoimenpiteistä korvauksen myöntämiseksi Espanjan kalastus-, simpukanviljely- ja vesiviljelyaloille Prestige-säiliöaluksen öljyvuotojen vuoksi. Komissio oli esittänyt asetusehdotuksen 19. joulukuuta, ja Euroopan parlamentti antoi siitä lausuntonsa samana päivänä. Asetuksen tarkoituksena on yhteisön osallistuminen vahinkojen korvaamiseen. Rahallista apua toimitetaan jakamalla varoja uudelleen, muun muassa järjestämällä uudelleen Espanjan osuus kalastusalan ohjauksen rahoitusvälineestä (n. 80 miljoonaa euroa). Lisäksi osa vuoteen 1999 Marokon kalastussopimuksen alaisina olleiden espanjalaisten alusten toimintasuunnan muuttamiseen käytettävissä olevista talousarviomäärärahoista (n. 30 miljoonaa euroa) käytetään sen sijaan kyseessä olevien vahinkojen korjaamiseen. 2. Neuvosto antoi 19. joulukuuta 2002 seuraavan lausuman: Ottaen huomioon Prestige-säiliöaluksen vakavan haaksirikon Espanjan luoteisrannikon edustalla neuvosto panee tyytyväisenä merkille ympäristön suojelua rikosoikeudellisin keinoin koskevan puitepäätöksen tekemisen ensimmäisenä askeleena. Tässä yhteydessä neuvosto kiinnittää huomiota 12. ja 13. joulukuuta 2002 kokoontuneen Eurooppa-neuvoston päätelmiin meriturvallisuudesta ja merten saastumisesta, joissa pannaan tyytyväisenä merkille komission toteuttamat toimet tapahtumasta aiheutuneisiin seurauksiin vastaamiseksi sekä komission aikomus tutkia tarvetta erityisiin lisätoimenpiteisiin ja osana niitä vahingonkorvausvelvollisuuteen ja vastaaviin seuraamuksiin liittyviä kysymyksiä. Täysin yhdenmukaisesti liikenneturvallisuuden(1) ja ympäristösuojelun(2) alalla harkittavien yhteisön toimivaltaan kuuluvien toimien kanssa neuvoston olisi näin ollen harkittava lisätoimia ympäristön ja erityisesti merien suojelun tehostamiseksi rikosoikeudellisin keinoin 3. Eurooppalaisen rannikkovartioston perustamisen osalta neuvoston tehtävänä ei ole ottaa kantaa Euroopan tulevaisuutta käsittelevälle valmistelukunnalle tehtyihin tai sen käsittelemiin ehdotuksiin. (1) Liikenneneuvoston päätelmät (6. joulukuuta 2002). (2) Ympäristöneuvoston päätelmät (10. joulukuuta 2002).